12
Naghambal si Job
1 Dayon nagsabat si Job,
2 “Nagahunahuna kamo nga kamo lang ang maalam
kag wala na sing may mabilin pa nga maalam kon mapatay na kamo.
3 Pero maalam man ako pareho sa inyo; indi kamo labaw sa akon.
Nahibaluan ko man ining tanan nga inyo ginsiling.
4 Nangin kaladlawan ako sa akon mga abyan bisan matarong ako kag wala sing kasawayan,
kag bisan ginasabat sadto sang Dios ang akon mga pangamuyo.
5 Ang mga tawo nga pareho sa akon nga nagaantos kag daw sa matumba na,
ginainsulto sang mga tawo nga nagapatawhay-tawhay lang.
6 Pero ang mga tulisan kag ang mga tawo nga nagapaakig sa Dios nagakabuhi nga malinong
bisan ang ila ikasarang amo ang ila ginapakadios.*
7-8 “Magtuon ka bala sa bisan ano nga klase sang sapat—
ang nagalakat, ang nagalupad, ang nagakamang, kag ang nagalangoy.
9 Kay tanan sila nakahibalo sining ginhimo sang Ginoo.
10 Ara sa iya kamot ang kabuhi ukon ang ginhawa sang tanan nga tinuga, pati sang tawo.
11 Kon ang dila sang tawo makahibalo kon ano ang manamit ukon indi manamit nga pagkaon,
ang dulunggan sang tawo makahibalo man kon ano ang maayo ukon malain nga mga pulong.
12 Madamo sing nahibaluan ang tigulang nga tawo,
kay samtang nagalawig ang iya kabuhi, nagadamo pa gid ang iya nahibaluan.
13 “Pero ang Dios indi lamang may kaalam kundi may gahom pa,
kag sa iya lang ang matuod nga pag-intiendi kon ano ang dapat himuon.
14 Wala sing may makakay-o sa iya ginaguba,
kag wala sing may makahilway sa iya ginapriso.
15 Kon punggan niya ang ulan, nagamala ang duta,
kag kon pabay-an niya ang ulan, nagabaha kag nagakahalitan ang duta.
16 Makusog siya kag madinalag-on,
kag ara sa idalom sang iya gahom ang nagapangdaya kag ang ginadayaan.
17 Ginadula niya ang kaalam sang mga manuglaygay,
kag ginapabuang niya ang mga manughukom.
18 Ginapahalin niya ang mga hari sa ila trono kag ginapabihag.
19 Ginakuha niya ang mga pari kag ang mga tawo sa ila gamhanan nga posisyon.
20 Ginapahipos niya ang mga ginasaligan nga mga manuglaygay,
kag ginakuha niya ang husto nga pag-intiendi sang mga tigulang.
21 Ginainsulto niya ang dungganon nga mga tawo,
kag ginakuhaan niya sang gahom ang gamhanan nga mga tawo.
22 Ginapahayag niya ang mga sekreto,
kag ginapasanag ang madulom.
23 Ginapagamhanan niya kag ginapasangkad ang mga nasyon,
pero ginapierdi man niya ini kag ginalaglag.
24 Ginahimo niya nga mga buang-buang ang ila mga pangulo,
kag ginapatalang-talang sila sa kamingawan.
25 Nagapangapkap sila sa madulom kag nagaduling-duling pareho sa hubog.
* 12:6 bisan…ginapakadios: ukon, bisan ang ila dios-dios ginhimo lang sang ila mga kamot