22
Naghambal si Elifaz
1 Dayon nagsabat si Elifaz nga taga-Teman,
2 “May mabulig bala ang tawo sa Dios, ukon bisan ang maalam nga tawo?
3 Mapalipay mo bala ang Makagagahom nga Dios kon matarong ka?
May makuha bala siya sa imo kon wala sing kasawayan ang imo kabuhi?
4 Ginasabdong ka sang Dios kag ginasentensyahan
indi tungod kay nagatahod ka sa iya,
5 kundi tungod kay puwerte na gid ang imo kalautan
kag wala na sang untat ang imo pagpakasala.
6 Kay ginakuha mo nga wala sing kaluoy ang bayo sang imo isigkatawo
bilang garantiya sa iya utang sa imo.
7 Wala mo ginahatagan sang tubig ang mga ginauhaw,
kag wala mo man ginahatagan sang pagkaon ang mga ginagutom.
8 Ginagamit mo ang imo pagkagamhanan kag pagkadungganon sa pag-angkon sang duta.
9 Kon magpangayo sa imo sang bulig ang mga balo nga babayi,
ginapapuli mo sila nga wala sing dala.
Pati ang mga ilo wala mo ginatratar sing maayo.
10 Amo ina kon ngaa ginalibutan ka sang mga siod,
kag nagaabot sa imo ang gulpi nga kahadlok.
11 Amo ina kon ngaa nadulman ka kag indi makakita,
kag ginalapawan sang baha.
12 “Ang Dios ara sa pinakaibabaw sang langit,
labaw pa sa pinakamataas nga mga bituon.
13 Amo ina kon ngaa nagasiling ka, ‘Wala nakahibalo ang Dios sa akon ginahimo.
Natabunan siya sang gal-om, paano siya makahukom?
14 Ginalikupan siya sang madamol nga mga panganod,
gani indi niya kita makita samtang nagalakat siya sa ibabaw sang langit.’
15 “Magpadayon ka bala sa pagsunod sa pagginawi
nga dugay na nga ginasunod sang malain nga mga tawo?
16 Nagkalamatay sila sa wala pa ang ila tion;
pareho sila sa pundasyon sang balay nga gin-anod sang baha.
17 Nagsiling sila sa Makagagahom nga Dios,
‘Pabay-i lang kami! Ano bala ang mahimo mo para sa amon?’
18 Pero ang Dios amo ang nagpuno sang ila mga balay sang maayo nga mga butang.
Gani kon ano man ang ilaygay sining malain nga mga tawo, indi gid ako magpamati.
19 “Kon makita sang matarong kag inosente nga mga tawo ang pagkalaglag sang malain nga mga tawo,
magakalipay sila kag magakadlaw sa ila.
20 Magasiling sila, ‘Nalaglag gid ang aton mga kaaway,
kag ginlamon sang kalayo ang ila pagkabutang.’
21 “Job, magpasakop ka sa Dios kag magpakighusay sa iya para pakamaayuhon niya ikaw.
22 Batuna ang iya mga pagpanudlo kag tipigi ang iya mga pulong sa imo tagipusuon.
23 Kon magbalik ka sa Makagagahom nga Dios, kag kuhaon mo ang kalautan sa imo panimalay,
ibalik niya ang imo maayo nga kahimtangan.
24 Indi paghatagi sang bili ang imo mga bulawan;
kabiga ina nga daw sa balas lang ukon daw sa mga bato lang sa suba.
25 Dayon ang Makagagahom nga Dios mangin pareho sang bulawan kag malahalon nga pilak sa imo.
26 Dayon masapwan mo ang kalipay nga nagahalin sa Makagagahom nga Dios,
kag indi ka mahuya sa pagpalapit sa iya.
27 Magapangamuyo ka sa iya kag pamatian ka niya,
kag pagatumanon mo ang imo mga promisa sa iya.
28 Ano man ang ginaplano mo nga himuon, matuman ini,
kag mangin masanag ang imo alagyan.
29 Kon may ara sang tawo nga nagakaluya, kag kon magpangamuyo ka sa Dios nga pabakuron siya,
buligan niya ang amo nga tawo.
30 Bisan ang tawo nga nakasala luwason niya paagi sa imo matarong nga kabuhi.”